Document ID: 32014R0323

KOMISSION TÄYTÄNTÖÖNPANOASETUS (EU) N:o 323/2014,
annettu 28 päivänä maaliskuuta 2014,
Euroopan parlamentin ja neuvoston asetuksen (EY) N:o 669/2004 täytäntöönpanosta tiettyjen muiden kuin eläinperäisten rehujen ja elintarvikkeiden tuontia koskevan tehostetun virallisen valvonnan osalta annetun asetuksen (EY) N:o 669/2009 liitteiden I ja II muuttamisesta
(ETA:n kannalta merkityksellinen teksti)
EUROOPAN KOMISSIO, joka
ottaa huomioon Euroopan unionin toiminnasta tehdyn sopimuksen,
ottaa huomioon rehu- ja elintarvikelainsäädännön sekä eläinten terveyttä ja hyvinvointia koskevien sääntöjen mukaisuuden varmistamiseksi suoritetusta virallisesta valvonnasta 29 päivänä huhtikuuta 2004 annetun Euroopan parlamentin ja neuvoston asetuksen (EY) N:o 882/2004 (1) ja erityisesti sen 15 artiklan 5 kohdan
sekä katsoo seuraavaa:
(1)
Komission asetuksessa (EY) N:o 669/2009 (2) säädetään tehostettua virallista valvontaa koskevista säännöistä, joita on sovellettava kyseisen asetuksen liitteessä I lueteltujen, jäljempänä ’luettelo’, muiden kuin eläinperäisten rehujen ja elintarvikkeiden tuonnissa niissä saapumispaikoissa, joiden kautta ne tulevat asetuksen (EY) N:o 882/2004 liitteessä I tarkoitetuille alueille.
(2)
Asetuksen (EY) N:o 669/2009 2 artiklassa säädetään, että luetteloa on tarkasteltava säännöllisesti ja vähintään neljännesvuosittain ottaen huomioon vähintään kyseisessä artiklassa tarkoitetut tiedonlähteet.
(3)
Elintarvikkeita ja rehuja koskevan nopean hälytysjärjestelmän kautta ilmoitettujen elintarvikkeita koskevien tapahtumien esiintyminen ja merkityksellisyys, elintarvike- ja eläinlääkintätoimiston suorittamat tarkastusmatkat kolmansiin maihin ja jäsenvaltioiden komissiolle neljännesvuosittain muiden kuin eläinperäisten rehujen ja elintarvikkeiden lähetyksistä asetuksen (EY) N:o 669/2009 15 artiklan mukaisesti toimittamat raportit osoittavat, että luetteloa olisi muutettava.
(4)
Erityisesti Intiasta ja Thaimaasta peräisin olevien betelköynnöksen lehtien, Intiasta peräisin olevien entsyymien, Sudanista peräisin olevien maapähkinöiden ja niistä saatujen tuotteiden sekä Turkista peräisin olevien viinilehtien erien osalta asiaan liittyvät tietolähteet osoittavat, että on ilmennyt uusia riskejä, joiden vuoksi tehostetun virallisen valvonnan käyttöönotto on perusteltua. Sen vuoksi luetteloon olisi sisällytettävä kyseisiä eriä koskevat kohdat.
(5)
Luetteloa olisi lisäksi muutettava poistamalla niiden tuotteiden tiedot, jotka käytettävissä olevien tietojen mukaan yleisesti ottaen riittävässä määrin vastaavat unionin lainsäädännössä säädettyjä asiaan liittyviä turvallisuusvaatimuksia ja joiden tehostettu virallinen valvonta ei sen vuoksi enää ole perusteltua. Luettelossa oleva kohta, joka koskee Kiinasta peräisin olevia kuivattuja nuudeleita, olisi tämän vuoksi poistettava.
(6)
Jäsenvaltiot ovat lisäksi ilmoittaneet komissiolle, että on syytä täsmentää, että Marokosta, Thaimaasta ja Vietnamista tapahtuvaa yrttien, Vietnamista tapahtuvaa okran ja Thaimaasta ja Vietnamista tapahtuvaa paprikoiden tuontia koskevat kohdat kattavat myös jäähdytetyt tavarat. Unionin lainsäädännön selkeyttä ajatellen on myös tarpeen tehdä luetteloon tarkennus Egyptistä tapahtuvaa appelsiinien ja mansikoiden tuontia ja Keniasta tapahtuvaa herneiden ja papujen tuontia koskeviin tietoihin.
(7)
Lisäksi on tarpeen muuttaa asetuksen (EY) N:o 669/2009 liitettä II erityisesti niin, että kyseisen asetuksen 8 artiklassa asetetut jatkokuljetusta koskevat säännökset otetaan huomioon yhteisessä tuloasiakirjassa. Yhteistä tuloasiakirjaa koskeviin ohjeisiin on myös tarpeen tehdä teknisiä muutoksia.
(8)
Johdonmukaisuuden ja selkeyden vuoksi on aiheellista korvata asetuksen (EY) N:o 669/2009 liitteet I ja II.
(9)
Sen vuoksi asetusta (EY) N:o 669/2009 olisi muutettava.
(10)
Tässä asetuksessa säädetyt toimenpiteet ovat elintarvikeketjua ja eläinten terveyttä käsittelevän pysyvän komitean lausunnon mukaiset,
ON HYVÄKSYNYT TÄMÄN ASETUKSEN:
1 artikla
Korvataan asetuksen (EY) N:o 669/2009 liitteet I ja II tämän asetuksen liitteellä.
2 artikla
Tämä asetus tulee voimaan kolmantena päivänä sen jälkeen, kun se on julkaistu Euroopan unionin virallisessa lehdessä.
Sitä sovelletaan 1 päivästä huhtikuuta 2014.
Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
Tehty Brysselissä 28 päivänä maaliskuuta 2014

Labels: 17
5
0
3
6